Hispaania jalgpalli kõrgliiga 32. voorus kaotas punkte valitsev meister FC Barcelona, kui mängis liigatabeli viimase meeskonna Huescaga võõral väljakul väravatega viiki.
Kolmapäeval peetud Meistrite liiga veerandfinaali avamängus vastu nägu saadud hoobi tõttu jäi kohtumisest eemale Barcelona meeskonna au ja uhkus Lionel Messi. Lisaks sai puhkust Sergio Busquets ning terviseprobleemide tõttu jäid kohtumisest eemale nii Ivan Rakitic kui ka Sergi Roberto ja mängukeelu tõttu ei osalenud Luis Suarez ja Gerard Pique.
Hispaania kõrgliigas tegid seejuures Barcelona ridades debüüdi neli mängumeest: kaitsemängijad Jean-Clair Todibo, Jeison Murillo ja Moussa Wague ning poolkaitsja Riqui Puig.
Liigatabelis jätkab Barcelona kuus vooru enne hooaja lõppu 74 punktiga liidripositsioonil, edestades üheksa punktiga Madridi Atleticot, kes alistas täna koduväljakul skooriga 2:0 Antoine Griezmanni ja Alvaro Morata väravatest Celta Vigo. Madridi Real jääb ühe vähem peetud kohtumise juures juba 14 silma kaugusele.